Ukkosen enteitä (Sepitelmiä)
Voi tätä hellettä, voi tätä kuumaa!
 Kaikk’ elementit jo nyt sulanee;
 Päivä se paahtaen päätäni huumaa,
 Maan tomu jalkoja kirveltelee.

 Kukkaset kummulla riutuen räytyy,
 Lehtensä, päänsä ne luo alas-päin,
 Lintujen laulun jo tau’ota täytyy,
 Nuutunut ilma se painavi näin.

 Kärpäset, paarmat ja muut samanlaiset
 Nyt ilo-virttänsä vinkuvi vaan;
 Riivatun kiihkeät nuo itikaiset
 On veren nestettä kaivelemaan.

 Ukkosen entehet kyll’ ovat varmat,
 Kastetta nyt koko maa janoaa.
 Hei, veren-kiskurit kärpäset, paarmat,
 Koht’ ilo-virtenne vai’eta saa!